钦定古今图书集成/方舆汇编/边裔典/第140卷 > 谙厄利亚国
## 钦定古今图书集成/方舆汇编/边裔典/第140卷 > 谙厄利亚国

谙厄利亚，气候融和。地方广大，分三道，共学二所，共
三十院。有怪石能阻声，长七丈，高二丈，隔石发大铳
不闻，名“聋石。”有湖长百五十里，广五十里，中容三十
小岛。有三奇事：一奇鱼味甚佳，皆无鳍翅，二奇天静
无风，倏起大浪，舟楫遇之无不破三奇。一小岛无根，
因风移动，人弗敢居，草木极茂，孳息牛羊，豕类极多，
近有一地，死者不殓，移尸于山，千岁不朽，子孙亦能
认识。地无鼠，有从海舟来者，至此遂死。又有三湖，细
流相通，其鱼不相往来，此水鱼误入彼水辄死。傍有
海窖，潮盛时吸其水永不盈。潮退喷水如山高。当吸
水时，人立其侧，衣沾水即随水吸入窖中。如不沾衣，
虽近立亦无害。迤北一带，海岛极多，至冬夜长，行路
工作皆以灯产。貂类甚繁，皆以为衣。又有人长大多
力，遍体生毛，牛羊鹿最众，犬最猛烈可杀虎，遇狮亦不避。冬月海冰为风所击，涌积如山。山多鸟兽，水多
鱼鳖，以鱼肉为粮，或磨成面油，然灯骨，造舟车屋室。
皮可作船，遇风不沉不破，陆走负之而行。海风甚猛，
拔树折屋，摄人物于他所，又有小岛，其人饮酒不醉，
年寿最长。